'मानव कवच' की आड़ में भाग रहे आईएस लड़ाके - BBC News हिंदी
'मानव कवच' की आड़ में भाग रहे आईएस लड़ाके
http://www.bbc.com/hindi/international/2016/08/160819_is_civilianshield_syria_ss
इमेज कॉपीरइट SDF
उत्तरी सीरिया के शहर मनबिज से सुरक्षित बाहर निकलने के लिए इस्लामिक स्टेट के लड़ाके आम नागरिकों को सुरक्षा कवच के तौर पर इस्तेमाल करते हुए देखे गए हैं.
इस शहर के ऊपर से ली गई तस्वीर के बारे में जानकारी देते हुए सीरियन डेमोक्रेटिक सेना (एसडीएफ़) का कहना था कि इस तस्वीर में सैकड़ों की संख्या में वाहनों का काफ़िला देखा जा सकता है और ये तस्वीरें शुक्रवार को ली गई थीं.
अमरीकी समर्थित कुर्द और अरब लड़ाकों के गठबंधन इन वाहनों पर हमला करने से बच रहे हैं क्योंकि अपनी सुरक्षा के लिए आईएस ने इन वाहनों में आम नागरिकों को बिठाया हुआ है.
इस तस्वीर में देखा जा सकता है कि चरमपंथी उत्तर में तुर्की सीमा की ओर जा रहे हैं.
एसडीएफ़ के लड़ाकूओं ने अमरीकी नेतृत्व वाले हवाई हमलों और विशेष सेना बलों के सहयोग से मनबिज पर पूरा नियंत्रण कर लिया है. ये संघर्ष करीब 10 हफ़्ते तक चला था.
बगदाद में स्थित अमरीकी नेतृत्व वाले गठबंधन के प्रवक्ता कर्नल क्रिस गर्वर का कहना था कि जैसे ही इस्लामिक स्टेट को ये अंदाज़ा हुआ कि स्थिति उनके नियंत्रण से बाहर जा रही है, करीब 100 से 200 चरमपंथियों ने अपने परिवारों, समर्थकों को इकट्ठा किया और आम नागरिकों को बंधक बना लिया.
उनका कहना था कि इसके बाद चरमपंथियों ने हर वाहन में आम नागरिकों को बैठा दिया और उनका काफ़िला उत्तर की ओर जा रहा था.
कर्नल क्रिस गर्वर का कहना था, "ये लोग हमारे लिए लड़ाकू नहीं थे. हमने उन पर गोलियां नहीं चलाई. हम सिर्फ उनको देखते रहे."
शनिवार को सैकड़ों की संख्या में आम नागरिकों को रिहा किया गया वहीं कुछ अन्य बच निकले.
सीरियाः अलेप्पो पर हवाई हमलों में 50 की मौत
सीरिया: दाढ़ी कटाकर आईएस से आज़ादी का जश्न